Ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Moldovan tasavallan kumppanuus- ja yhteistyösopimuksella perustetussa yhteistyöneuvostossa esitettävästä unionin kannasta EU–Moldova-assosiaatio-ohjelman täytäntöönpanoa koskevan suosituksen hyväksymiseen /* COM/2014/0359 final - 2014/0181 (NLE) */





PERUSTELUT Euroopan yhteisöjen ja niiden jäsenvaltioiden sekä Moldovan tasavallan, jäljempänä ’Moldova’, kumppanuus- ja yhteistyösopimus, jäljempänä ’kumppanuus- ja yhteistyösopimus’, allekirjoitettiin 28. marraskuuta 1994, ja se tuli voimaan 1. heinäkuuta 1998. Sen perustana on sitoutuminen yhteisiin arvoihin ja poliittisten, taloudellisten ja institutionaalisten uudistusten tehokkaaseen täytäntöönpanoon. Kumppanuus- ja yhteistyösopimukseen perustuvassa yhteisessä EU:n ja Moldovan välisessä Euroopan naapuruuspolitiikan toimintasuunnitelmassa määritetään strategiset tavoitteet sekä edistetään ja tuetaan Moldovan tavoitteen saavuttamista eli Moldovan liittämistä tiiviimmin Euroopan taloudellisiin ja sosiaalisiin rakenteisiin. Moldova on yksi Euroopan naapuruuspolitiikan kumppanimaista. Tämä on muuttanut Moldovan ja Euroopan unionin välisiä suhteita merkittävästi ja myönteisesti. EU ja Moldova ovat nyt saaneet päätökseen neuvottelut kumppanuus- ja yhteistyösopimuksen korvaavasta assosiaatiosopimuksesta. Neuvottelut saatiin olennaisilta osin päätökseen 25. kesäkuuta 2013, ja sopimus parafoitiin 29. marraskuuta 2013 itäisen kumppanuuden huippukokouksessa Vilnassa, Liettuassa. Assosiaatiosopimus syventää merkittävästi Moldovan poliittista assosiaatiota EU:n kanssa ja taloudellista yhdentymistä EU:hun. Siihen sisältyy pitkälle menevän ja laaja-alaisen vapaakauppa-alueen asteittainen toteuttaminen. Viisumivapautta koskevan toimintasuunnitelman onnistunut täytäntöönpano on mahdollistanut viisumivapaan matkustamisen EU:n ja Moldovan välillä, ja se on keskeisellä sijalla tuettaessa Moldovan tasavallan poliittista assosiaatiota EU:n kanssa ja taloudellista yhdentymistä EU:hun. Tämä merkittävä liikkuvuuden lisääminen ja ihmisten välisten kontaktien edistäminen mainitaan assosiaatiosopimuksessa. EU:n valtion- ja hallitusten päämiehet suunnittelivat alun perin, että assosiaatiosopimus allekirjoitettaisiin syksyllä 2014. Sopimuksen allekirjoittamista kuitenkin aikaistettiin ensin elokuuhun ja sitten kesäkuuhun Ukrainan huolestuttavien tapahtumien vuoksi, koska ne voivat vaikuttaa myös alueen muihin maihin. Toimielimet työskentelevät ahkerasti lyhentääkseen sopimustekstien viimeistelyyn tarvittavaa aikaa ja varmistaakseen tavoitteen saavuttamisen. Assosiaatiosopimus voi tulla voimaan vasta, kun kaikki osapuolet (eli EU, sen jäsenvaltiot ja Moldova) ovat ratifioineet sen. Ratifiointiprosessista tulee todennäköisesti pitkä. Se voi kestää useita vuosia. Sen vuoksi sopimuksessa säädetään sen tiettyjen osien väliaikaisesta soveltamisesta sen jälkeen, kun Moldova on saanut tarvittavat menettelyt päätökseen ja EU on ilmoittanut valmiudesta aloittaa sopimuksen väliaikainen soveltaminen. (On syytä huomata, että Moldovan perustuslaki sallii suoran väliaikaisen soveltamisen ilman sitä edeltävää ratifiointia.) Assosiaatio-ohjelmalla pyritään valmistelemaan ja helpottamaan assosiaatiosopimuksen täytäntöönpanoa. Sillä luodaan käytännön puitteet, jotta voidaan saavuttaa tärkeimmät poliittista assosiaatiota ja taloudellista yhdentymistä koskevat tavoitteet. Sillä korvataan EU:n ja Moldovan välinen Euroopan naapuruuspolitiikan toimintasuunnitelma. Assosiaatio-ohjelmassa esitetään assosiaatiosopimuksen rakenteen pohjalta luettelo yhteistyön painopisteistä kaudella 2014–2016. Se, että assosiaatio-ohjelmassa keskitytään muutamiin painopisteisiin, ei vaikuta kumppanuus- ja yhteistyösopimuksen tai muiden sopimusten mukaisesti käytävän vuoropuhelun laajuuteen tai toimeksiantoon. Sen perusteella ei voi ennakoida assosiaatiosopimuksessa tehtyjen sitoumusten täytäntöönpanoa sitten, kun se on tullut voimaan tai sitä sovelletaan väliaikaisesti. Assosiaatio-ohjelma – toisin kuin assosiaatiosopimus – ei ole kansainvälisen oikeuden mukainen oikeudellisesti sitova väline. Ohessa on ehdotus neuvoston päätökseksi EU:n ja Moldovan yhteistyöneuvostossa esitettävästä unionin kannasta, joka koskee assosiaatio-ohjelman hyväksymistä. Komissio pyytää neuvostoa hyväksymään kyseisen luonnoksen neuvoston päätökseksi. 2014/0181 (NLE) Ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Moldovan tasavallan kumppanuus- ja yhteistyösopimuksella perustetussa yhteistyöneuvostossa esitettävästä unionin kannasta EU–Moldova-assosiaatio-ohjelman täytäntöönpanoa koskevan suosituksen hyväksymiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa, ottaa huomioon Euroopan yhteisöjen ja niiden jäsenvaltioiden sekä Moldovan tasavallan kumppanuus- ja yhteistyösopimuksen, jäljempänä ’kumppanuus- ja yhteistyösopimus’, ja erityisesti sen 82 artiklan, ottaa huomioon Euroopan komission ehdotuksen, sekä katsoo seuraavaa: (1) Kumppanuus- ja yhteistyösopimus allekirjoitettiin 28 päivänä marraskuuta 1994, ja se tuli voimaan 1 päivänä heinäkuuta 1998. (2) Euroopan unionin ja sen jäsenvaltioiden sekä Moldovan tasavallan välinen assosiaatiosopimus, jäljempänä ’assosiaatiosopimus’, parafoitiin 29 päivänä marraskuuta 2013 itäisen kumppanuuden huippukokouksessa Vilnassa, Liettuassa. (3) Assosiaatiosopimusta aletaan soveltaa ennen sen voimaantuloa väliaikaisesti heti, kun se on osapuolille mahdollista. (4) Tukeakseen assosiaatiosopimuksen täytäntöönpanoa osapuolet ovat sopineet neuvottelevansa assosiaatio-ohjelman, johon sisältyy luettelo yhteistyön painopisteistä kaudella 2014–2016. (5) Osapuolet ovat assosiaatiosopimuksen institutionaalisen kehyksen perustamista odotettaessa sopineet assosiaatio-ohjelmasta, jonka kumppanuus- ja yhteistyösopimuksella perustettu yhteistyöneuvosto hyväksyy. (6) Neuvosto hyväksyy yhteistyöneuvostossa esitettävän unionin kannan EU–Moldova-assosiaatio-ohjelman täytäntöönpanoa koskevan suosituksen hyväksymiseen, ON HYVÄKSYNYT TÄMÄN PÄÄTÖKSEN: 1 artikla Euroopan yhteisöjen ja niiden jäsenvaltioiden sekä Moldovan tasavallan kumppanuus- ja yhteistyösopimuksella perustetussa yhteistyöneuvostossa esitettävä unionin kanta, joka koskee assosiaatio-ohjelman täytäntöönpanoa, perustuu tähän päätökseen liitettyyn yhteistyöneuvoston suositusluonnokseen. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITTEET asiakirjaan Komission ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Moldovan tasavallan kumppanuus- ja yhteistyösopimuksella perustetussa yhteistyöneuvostossa esitettävästä unionin kannasta EU–Moldova-assosiaatio-ohjelman täytäntöönpanoa koskevan suosituksen hyväksymiseen LIITE 1 Luonnos SUOSITUS EU–Moldova-assosiaatio-ohjelman täytäntöönpanosta EU:N JA MOLDOVAN YHTEISTYÖNEUVOSTO, joka ottaa huomioon Euroopan yhteisöjen ja niiden jäsenvaltioiden sekä Moldovan tasavallan välisen kumppanuuden vahvistamisesta tehdyn kumppanuus- ja yhteistyösopimuksen, jäljempänä ’kumppanuus- ja yhteistyösopimus’, ja erityisesti sen 82 artiklan, sekä katsoo seuraavaa: Kumppanuus- ja yhteistyösopimuksen 82 artiklan nojalla on perustettu yhteistyöneuvosto, joka valvoo kumppanuus- ja yhteistyösopimuksen täytäntöönpanoa ja voi antaa asianmukaisia suosituksia molempien osapuolten yhteisellä sopimuksella. Kumppanuus- ja yhteistyösopimuksen osapuolet ovat sopineet assosiaatio-ohjelmasta, jonka tavoitteena on valmistella ja helpottaa tulevan assosiaatiosopimuksen täytäntöönpanoa luomalla käytännön puitteet tärkeimpien, poliittista assosiaatiota ja taloudellista yhdentymistä koskevien tavoitteiden saavuttamisen helpottamiseksi. Assosiaatio-ohjelmalla on kaksi tavoitetta: toisaalta on tarkoitus määrittää ne vaiheet, joiden kautta varmistetaan, että osapuolet täyttävät assosiaatiosopimuksesta johtuvat velvoitteensa, ja toisaalta luoda laajemmat puitteet EU:n ja Moldovan suhteiden lujittamiselle ja erityisesti edistää syvempää taloudellista yhdentymistä ja poliittista yhteistyötä assosiaatiosopimuksen yleisten tavoitteiden mukaisesti, ON HYVÄKSYNYT TÄMÄN SUOSITUKSEN: Ainoa artikla Yhteistyöneuvosto suosittaa, että osapuolet panevat täytäntöön liitteessä esitetyn EU–Moldova-assosiaatio-ohjelman siltä osin kuin täytäntöönpanolla pyritään Euroopan unionin ja sen jäsenvaltioiden sekä Moldovan tasavallan välisen assosiaation perustavan EU:n ja Moldovan assosiaatiosopimuksen tavoitteiden saavuttamiseen. Tehty […]ssa/ssä Yhteistyöneuvoston puolesta Puheenjohtaja LIITE 2 Euroopan unionin ja Moldovan tasavallan assosiaatio-ohjelma Euroopan unioni ja Moldovan tasavalta, jäljempänä ’osapuolet’, toteavat, että niiden väliset suhteet ovat muuttuneet merkittävästi ja myönteisesti itäiseen kumppanuuteen liittymisen jälkeen. Osapuolet alkoivat neuvotella assosiaatiosopimuksesta vuonna 2010 ja assosiaatiosopimuksen erottamattoman osan muodostavasta pitkälle menevästä ja laaja-alaisesta vapaakauppa-alueesta vuonna 2012. Ne ovat myös laatineet ja käynnistäneet viisumivapautta koskevan toimintasuunnitelman, jonka onnistunut täytäntöönpano on keskeisellä sijalla tuettaessa Moldovan tasavallan poliittista assosiaatiota ja taloudellista yhdentymistä Euroopan unioniin. Tämä merkittävä liikkuvuuden lisääminen ja ihmisten välisten kontaktien edistäminen mainitaan assosiaatiosopimuksessa. Neuvottelut assosiaatiosopimuksesta saatiin päätökseen 25 päivänä kesäkuuta 2013, ja sopimus parafoitiin 29 päivänä marraskuuta 2013. Ennen kuin sopimus kokonaisuudessaan tulee voimaan, on toteutettava toimenpiteitä, joilla varmistetaan, että osapuolet voivat hyödyntää sitä täysimääräisesti. Sopimuksen väliaikainen soveltaminen on näistä toimenpiteistä ensimmäinen. Assosiaatio-ohjelmalla pyritään valmistelemaan ja helpottamaan assosiaatiosopimuksen täytäntöönpanoa luomalla käytännön puitteet, jotta voidaan saavuttaa tärkeimmät, poliittista assosiaatiota ja taloudellista yhdentymistä koskevat tavoitteet. Se korvaa EU:n ja Moldovan välisen Euroopan naapuruuspolitiikan toimintasuunnitelman. Assosiaatio-ohjelmassa esitetään assosiaatiosopimuksen rakenteen perusteella luettelo yhteistyön painopisteistä kaudella 2014–2016. Se, että assosiaatio-ohjelmassa keskitytään muutamiin painopisteisiin, ei vaikuta sellaisen vuoropuhelun laajuuteen tai toimeksiantoon, jota käydään kumppanuus- ja yhteistyösopimuksen, muiden asiaankuuluvien sopimusten taikka itäiseen kumppanuuteen sisältyvän monenvälisen toiminnan mukaisesti. Sen perusteella ei voi ennakoida assosiaatiosopimuksessa tehtyjen sitoumusten täytäntöönpanoa sitten, kun se on tullut voimaan tai sitä sovelletaan väliaikaisesti. 1. Periaatteet, välineet ja resurssit assosiaatio-ohjelman täytäntöönpanemiseksi Assosiaatio-ohjelman täytäntöönpano perustuu seuraaviin yhteisiin periaatteisiin: assosiaatio-ohjelmaan kuuluvat toimet olisi toteutettava poliittista assosiaatiota ja taloudellista yhdentymistä koskevien yleisten tavoitteiden hengessä; assosiaatio-ohjelman painopisteet heijastavat EU:n ja Moldovan tasavallan vastuuta panna assosiaatiosopimuksensa kokonaisuudessaan täytäntöön, kun se tulee voimaan; assosiaatio-ohjelman täytäntöönpanossa olisi noudatettava täysimääräisesti avoimuuden, vastuuvelvollisuuden ja osallisuuden periaatteita; molempien osapuolten on osallistuttava assosiaatio-ohjelman täytäntöönpanoon; assosiaatio-ohjelmalla pyritään saavuttamaan konkreettisia ja määriteltyjä tuloksia toteuttamalla asteittain käytännön toimenpiteitä; osapuolet tunnustavat, että on tärkeää tukea sovittuja painopisteitä asianmukaisin ja riittävin poliittisin ja teknisin keinoin sekä myöntämällä rahoitusta; ja assosiaatio-ohjelman täytäntöönpanosta raportoidaan vuosittain, ja sitä myös seurataan ja arvioidaan vuosittain. Saavutettua edistymistä tarkastellaan, myös kumppanuus- ja yhteistyösopimuksen ja muiden asiaankuuluvien sopimusten avulla. Euroopan unioni tukee Moldovan tasavaltaa assosiaatio-ohjelmassa määriteltyjen tavoitteiden ja painopisteiden toteuttamisessa. Tässä se hyödyntää kaikkea käytettävissä olevaa EU:n tukea, tarjoaa asiantuntemusta ja neuvontaa, helpottaa parhaiden käytänteiden, taitotiedon ja tietojen jakamista ja tukee valmiuksien kehittämistä ja instituutioiden vahvistamista. Se myös kannustaa Moldovan tasavallan muita kumppaneita tukemaan Moldovaa ja pyrkii koordinoimaan muiden kumppaneiden tukea. Se käyttää asiaankuuluvia rahoitusvälineitään helpottaakseen assosiaatio-ohjelman täytäntöönpanoa. Assosiaatio-ohjelma ei kuitenkaan ole rahoitussuunnitelma-asiakirja eikä se korvaa osapuolten rahoitussuunnittelua. EU tukee Moldovan tasavaltaa tälle suunnatun avun yleiset painopisteet huomioiden Euroopan naapuruusvälineen (ENI) yhdistetyssä tukikehyksessä ja ENI:n mukaisissa useita maita koskevissa, Moldovan tasavaltaan sopeutetuissa ohjelmissa esitetyllä tavalla. Tuen antamisessa noudatetaan täysimääräisesti EU:n ulkoisen avun täytäntöönpanosääntöjä ja ‑menettelyjä. Assosiaatio-ohjelmaa sovelletaan aluksi kolme vuotta sen hyväksymisestä. Soveltamista voidaan jatkaa yhteisellä sopimuksella. Kun assosiaatio-ohjelma on hyväksytty, se korvaa Euroopan naapuruuspolitiikan toimintasuunnitelman keinona seurata Moldovan tasavallan edistymistä Euroopan naapuruuspolitiikan puitteissa. Myös kansalaisyhteiskuntaa kannustetaan keskittämään seurantatoimintansa assosiaatio-ohjelmaan. EU vastaa assosiaatio-ohjelman täytäntöönpanoa koskevasta raportoinnista ja saa tähän tukea Moldovan tasavallan omista raportointijärjestelmistä. Assosiaatio-ohjelmaa voidaan tarvittaessa muuttaa tai päivittää milloin tahansa EU:n ja Moldovan tasavallan yhteistyöneuvoston (assosiaationeuvoston) sopimuksella, varsinkin sitten, kun assosiaatiosopimus tulee voimaan. 2. Assosiaatio-ohjelman painopisteet 2.1 Poliittinen vuoropuhelu ja uudistukset Tämän assosiaatio-ohjelman puitteissa tehtäviä uudistuksia koskevalla poliittisella vuoropuhelulla ja yhteistyöllä pyritään parantamaan demokratian periaatteiden, oikeusvaltion ja hyvän hallinnon, ihmisoikeuksien ja perusvapauksien kunnioittamista, mukaan lukien kansallisiin vähemmistöihin kuuluvien henkilöiden oikeudet, sellaisina kuin ne on vahvistettu YK:n ja Euroopan neuvoston keskeisissä yleissopimuksissa ja niihin liittyvissä pöytäkirjoissa. Moldovan tasavallassa toteutettavia demokraattisia uudistuksia tukeva Euroopan neuvoston toimintasuunnitelma[1] olisi otettava huomioon käytäessä poliittista vuoropuhelua ja toteutettaessa uudistuksia seuraavilla aloilla: i) Vahvistetaan niiden laitosten vakautta, riippumattomuutta ja tehokkuutta, joilla taataan demokratian sekä oikeusvaltioperiaatteen kunnioittaminen Moldovan tasavallassa. Selkiytetään perustuslakituomioistuimen toimivaltuuksia ja sen jäsenten nimitysmenettelyä tiiviissä yhteistyössä Venetsian komission kanssa. Tarkistetaan presidentinvaalimenettelyä (perustuslain 78 §) sen varmistamiseksi, että menettely on osallistava ja takaa vallanjaon. Perustuslakia on edelleen tarpeen tarkistaa kattavammin pitkällä aikavälillä, jotta voidaan välttää joutuminen takaisin institutionaaliseen umpikujaan. Varmistetaan, että parlamentti- ja paikallisvaalit toteutetaan demokraattisesti ja eurooppalaisten normien mukaisesti ja että niiden yhteydessä korjataan mahdolliset Euroopan turvallisuus- ja yhteistyöjärjestön (Etyj) / demokraattisten instituutioiden ja ihmisoikeuksien toimiston (ODIHR) määrittämät puutteet. Jatketaan hajauttamisstrategian toteuttamista Euroopan neuvoston Euroopan paikallisen itsehallinnon peruskirjan (Euroopan neuvoston sopimussarja nro 122) mukaisesti. Parannetaan poliittisten puolueiden ja vaalikampanjoiden rahoittamisen oikeudellisia puitteita Etyjin/ODIHR:n ja Venetsian komission yhteisten lausuntojen ja lahjonnan vastaisen valtioiden ryhmän (GRECO) puoluerahoituksen avoimuudesta antaman suosituksen valossa. ii) Jatketaan oikeusalan uudistuksia ja varmistetaan erityisesti oikeus- ja syyttäjälaitoksen sekä lainvalvontaviranomaisten riippumattomuus, puolueettomuus, ammattimaisuus ja tehokkuus siten, että ne ovat vapaat poliittisesta tai muusta aiheettomasta ohjauksesta, sekä tehostetaan kaikenlaisen korruption ehkäisyä ja torjuntaa kaikilla tasoilla. Oikeusalan kattavan uudistamisen eräät osatekijät saattavat edellyttää perustuslain muuttamista. Varmistetaan kansallisen korruption vastaisen keskuksen toiminta huolehtimalla muun muassa rahoituksen ja henkilöstön riittävyydestä ja osallistumalla kansainväliseen korruption vastaiseen yhteistyöhön. Varmistetaan kansallisen korruption vastaisen keskuksen riippumattomuus muun muassa johtajan ja apulaisjohtajien nimittämisessä ja irtisanomisessa lainsäädännössä selkeästi määriteltyjen avointen ja ansioihin perustuvien menettelyjen mukaisesti sekä keskuksen toiminnan valvonnassa ja vastuullisuudessa. Tarkistetaan voimassa olevaa lainsäädäntöä, jossa tuomarien pysyvää nimitystä pidetään jatkona ensimmäiselle nimitykselle, jota varten tuomarien pitäisi täyttää ennalta määritellyt kriteerit. Pyritään vahvistamaan oikeusalan instituutioiden riippumattomuutta, jotta niihin ei kohdistuisi poliittista tai muuta painetta hallinnon, hallituksen tai parlamentin taholta. Pannaan täytäntöön uusi tuomarien kurinpidollista vastuuta koskeva järjestelmä, jolla varmistetaan, että tuomarit kantavat vastuunsa yhteiskuntaa kohtaan. Tarkistetaan voimassa olevaa tuomareihin, syyttäjiin, asianajajiin ja muihin oikeusalan toimijoihin liittyvää lainsäädäntöä, jotta käyttöön otettaisiin nollatoleranssi korruptioon ja ehkäistäisiin kaikenlaista korruptoitunutta toimintaa. Edistytään työskentelyssä esitutkintavangeille tarkoitettuja pidätyskeskuksia koskevan vastuun siirtämiseksi sisäasiainministeriöltä oikeusministeriölle. Tarkistetaan voimassa olevaa lainsäädäntöä siten, että korkealle tuomarineuvostolle annetaan johtava rooli päätöksissä, jotka koskevat resurssien myöntämistä tuomioistuimille. Edistytään syyttäjälaitoksen kattavassa uudistamisessa. Tarkistetaan oikeusalan kansallisen instituutin oikeudellisia puitteita tuomarien ja syyttäjien nykyisen koulutusjärjestelmän uudistamiseksi ja instituutin toiminnan tehostamiseksi. Pannaan täytäntöön oikeusasiamiesinstituution uudistus hallituksen 4 päivänä syyskuuta 2013 hyväksymän oikeusasiamiestä koskevan lain mukaisesti. iii) Varmistetaan ihmisoikeuksien ja perusvapauksien kunnioittaminen tekemällä kattavaa yhteistyötä ihmisoikeuksien ja perusvapauksien suojelemiseksi. Yhteistyötä tehdään seuraavilla aloilla: Ihmisoikeudet ja perusvapaudet Pannaan täytäntöön ihmisoikeuksia koskeva kansallinen toimintasuunnitelma (2011–2014) keskittyen kaikkein heikoimmassa asemassa oleviin ryhmiin ja koordinoidaan suunnittelu- ja talousarvioprosesseja tehokkaan täytäntöönpanon edellyttämien resurssien turvaamiseksi. Huolehditaan kaikenlaisen syrjinnän kieltävien lakien ja asetusten, kuten tasa-arvolain, täysimääräisestä soveltamisesta ja vahvistetaan syrjinnän ehkäisyä ja poistamista käsittelevän neuvoston (tasa-arvoneuvosto) valmiuksia. Tarkastellaan Euroopan neuvoston rakenteiden ja asiantuntijoiden suosituksia, jotka koskevat kansallisten vähemmistöjen suojelusta tehdyn puitesopimuksen noudattamista, ja pannaan ne täytäntöön yhteisellä sopimuksella kyseisten rakenteiden ja asiantuntijoiden kanssa. Varmistetaan vammaisten henkilöiden oikeuksista tehdyn YK:n yleissopimuksen tosiasiallinen täytäntöönpano. Varmistetaan Euroopan ihmisoikeustuomioistuimen tuomioiden tosiasiallinen täytäntöönpano. Säilytetään tehokkaat oikeuskäsittelyä edeltävät menettelyt ja tuomioistuimen ulkopuoliset menettelyt riidanratkaisumenettelyjä varten, myös ihmisoikeuksien ja perusvapauksien aloilla. Pidetään edelleen saatavilla tietoa kansalaisten oikeuksista ja asianmukaisista oikeudellisista ratkaisuista. Edistetään ihmisoikeuksia ja syrjinnän vastaisia toimia oikeuslaitoksessa sekä lainvalvonta- ja hallintoviranomaisten parissa ja tiedotetaan niistä. Sananvapaus Jatketaan työskentelyä sanavapauden ja tiedotusvälineiden riippumattomuuden takaamiseksi Euroopan neuvoston suositusten mukaisesti. Käynnistetään säännöllinen vuoropuhelu parhaiden käytänteiden vaihtamiseksi tiedotusvälineiden riippumattomuudesta ja moniarvoisuudesta, kunnianloukkausten dekriminalisoinnista, toimittajien tietolähteiden suojelemisesta ja kulttuurisesta monimuotoisuudesta tiedotusvälineissä. Yhteistyö kansalaisyhteiskunnan alalla Otetaan kansalaisyhteiskunnan organisaatiot, erityisesti työnantajajärjestöt ja ammattiliitot, mukaan tiedonkeruuseen ja politiikkojen seurantaan. Ihmiskauppa Hyväksytään ja pannaan täytäntöön ihmiskaupan estämistä koskeva kansallinen toimintasuunnitelma (2014–2016). Syvennetään ihmiskaupan torjumiseksi tehtävää yhteistyötä asiaan liittyvien kansainvälisten organisaatioiden (Etyj, YK) puitteissa. Väkivalta ja kidutus Luodaan kattava toimintakehys rankaisemattomuuden ehkäisemiseksi ja torjumiseksi rankaisemattomuuden poistamisesta vakavien ihmisoikeusrikkomusten yhteydessä annettujen Euroopan neuvoston suuntaviivojen (Guidelines on eradicating impunity for serious human rights violations, Euroopan neuvosto 2011) perusteella. Käsitellään tehokkaasti kaikki ilmoitukset, jotka koskevat lainvalvontaviranomaisten tekemiä vankien pahoinpitelyjä, erityisesti tutkintavankeuden yhteydessä. Lasten oikeudet Pannaan täytäntöön ihmisoikeuksia koskevan kansallisen toimintasuunnitelman asiaankuuluvat määräykset muun muassa edistämällä lasten oikeuksien toteutumista ja poistamalla lasten köyhyys. Perheväkivalta Varmistetaan voimassa olevien perheväkivaltaa koskevien puitteiden täysimääräinen täytäntöönpano. Yhdenvertainen kohtelu Parannetaan sukupuolten tasa-arvoa, varmistetaan naisten ja miesten yhdenvertainen kohtelu yhteiskunnallisessa ja talouselämässä, myös lainvalvonta-alalla, ja ryhdytään käytännön toimiin sukupuolten palkkaeron poistamiseksi. Yhdenmukaistetaan eurooppalaisten normien kanssa säännöt, jotka koskevat terveyttä ja turvallisuutta, äitiyslomaa ja vanhemmuuteen ja työhön liittyvien velvollisuuksien yhteensovittamista. Edistetään naisten osallistumista päätöksentekoon ja julkiseen ja poliittiseen elämään ja toteutetaan näillä aloilla kohdennettuja toimia. Ammattiyhdistysoikeudet ja työelämän perusnormit Jatketaan työskentelyä sen varmistamiseksi, että ammattiyhdistysoikeuksia ja työelämän perusnormeja noudatetaan eurooppalaisten normien ja Kansainvälisen työjärjestön (ILO) yleissopimusten mukaisesti. Korruption torjunta ja hallintouudistus Osallistutaan korruption, ja erityisesti korkean tason korruptiotapausten, torjuntaan yhteiskunnan kaikilla tasoilla ja pannaan täytäntöön asiaa koskevat Euroopan neuvoston perustaman lahjonnan vastaisen valtioiden ryhmän (GRECO) suositukset. Pannaan kansallinen korruption vastainen strategia 2011–2015 ja vuosia 2014–2015 koskeva toimintasuunnitelma täytäntöön tiiviissä yhteistyössä kansalaisyhteiskunnan ja kansainvälisten organisaatioiden kanssa. Jatketaan julkishallinnon uudistamista vastuuvelvollisen, toimivan, avoimen ja ammattitaitoisen virkamieskunnan kehittämiseksi. Vahvistetaan korruption torjunnasta vastaavien viranomaisten välistä koordinointia ja tiedonvaihtoa muun muassa luomalla kansallisen korruption vastaisen keskuksen ja viranomaisten lahjomattomuutta valvovan kansallisen lautakunnan välille selkeät työjärjestelyt. Perustetaan kansalliseen korruption vastaiseen keskukseen erityisyksikköjä käsittelemään tapauksia, joissa on kyse korkean tason virkamiehistä tai laajoista vahingoista, korkean tason korruption torjunnan tehostamiseksi. Vahvistetaan viranomaisten lahjomattomuutta valvovan kansallisen lautakunnan operatiivisia valmiuksia. Luodaan toiminnalliset puitteet tehokkaalle talousrikosten tutkinnalle ja varallisuuden takaisin hankinnalle. Pannaan täytäntöön operatiivinen ja luotettava virkamiesten varallisuutta ja etuja koskeva tarkastus- ja valvontajärjestelmä, jotta voidaan ehkäistä ja ratkaista perusteettomaan varallisuuteen liittyvä ongelma ja mahdolliset eturistiriidat, vahvistamalla viranomaisten lahjomattomuutta valvovan kansallisen lautakunnan roolia. Pyritään vahvistamaan korruption vastaisten instituutioiden asemaa lisäämällä kansalaisyhteiskunnan osallistumista ja perustamalla kansalaisten valituksia varten päivystyspisteitä, joista tiedotetaan riittävästi ja joilla on riittävästi henkilöstöä. 2.2 Ulko- ja turvallisuuspolitiikka Yhteisen ulko- ja turvallisuuspolitiikan (YUTP) alan vuoropuhelulla ja yhteistyöllä pyritään asteittaiseen lähentymiseen myös yhteisessä turvallisuus- ja puolustuspolitiikassa (YTPP). Käsiteltäviä kysymyksiä ovat erityisesti turvallisuus, konfliktien estäminen ja kriisinhallinta, alueellinen vakaus, aseriisunta, asesulku sekä aseiden ja niiden viennin valvonta. Alalla tehtävä yhteistyö perustuu yhteisiin arvoihin ja etuihin, ja sen tarkoituksena on lisätä politiikkojen yhdenmukaistamista ja tehokkuutta hyödyntäen kahdenvälisiä, kansainvälisiä ja alueellisia foorumeja. Yhteistyö kattaa muun muassa seuraavat: Edistetään konfliktien rauhanomaista ratkaisemista, kansainvälistä vakautta ja turvallisuutta tehokkaan monenvälisyyden pohjalta. Kehitetään EU:n pakotteita koskevaa yhteistyötä. Edistetään täysivaltaisuuden ja alueellisen koskemattomuuden, rajojen loukkaamattomuuden ja itsenäisyyden periaatteita, sellaisina kuin ne on vahvistettu YK:n peruskirjassa ja Etyjin Helsingin päätösasiakirjassa. Lujitetaan käytännön yhteistyötä konfliktien estämisen ja kriisinhallinnan alalla helpottamalla Moldovan tasavallan osallistumista EU:n johdolla toteutettaviin siviili- ja sotilaskriisinhallintaoperaatioihin ja tarjotaan neuvontaa ja koulutusta YUTP:n alalla (osallistumista koskevan 1 päivänä heinäkuuta 2013 voimaan tulleen puitesopimuksen ja YUTP:aa koskevan itäisen kumppanuuden monenvälisen kehyksen pohjalta). Käynnistetään ja saatetaan päätökseen neuvottelut Euroopan unionin ja Moldovan tasavallan välisestä sopimuksesta YUTP:aan liittyvien turvaluokiteltujen tietojen vaihtoon sovellettavista turvallisuusmenettelyistä jatkotoimenpiteenä 1 päivästä heinäkuuta 2013 voimassa olleelle Moldovan tasavallan ja Euroopan unionin väliselle sopimukselle, jolla luodaan puitteet Moldovan tasavallan osallistumiselle EU:n kriisinhallintaoperaatioihin. Terrorismi, joukkotuhoaseiden leviämisen estäminen ja laiton asevienti Syvennetään kansainvälistä yhteisymmärrystä ihmisoikeuksiin perustuvasta terrorismin torjunnasta, myös terroriteon oikeudellisesta määritelmästä, edistämällä yhteisymmärrystä laajasta kansainvälistä terrorismia koskevasta yleissopimuksesta ja parannetaan edelleen kansallisia lainsäädäntö- ja sääntelypuitteita terrorismin torjunnan alalla. Vaihdetaan tietoja terroristijärjestöistä ja -ryhmistä ja niiden toiminnasta sekä tukiverkostoista kansainvälisen oikeuden ja osapuolten hyväksymän lainsäädännön mukaisesti. Pannaan täytäntöön vaatimukset, jotka on esitetty rahanpesunvastaisen toimintaryhmän (FATF) suosituksissa terrorismin rahoituksen torjunnasta. Kehitetään tapoja tehdä yhteistyötä asekaupan torjunnassa ja varastojen tuhoamisessa. Kehitetään tapoja tehdä yhteistyötä laittomien aseiden havaitsemisessa ja jäljittämisessä ja vaihtaa siitä tietoja. Tehdään yhteistyötä ja ollaan mukana joukkotuhoaseiden ja niihin liittyvien materiaalisen sekä niiden kantolaitteiden leviämisen estämisessä panemalla kansallisella tasolla täytäntöön kansainvälisistä aseriisunta- ja asesulkusopimuksista johtuvat osapuolten velvoitteet ja noudattamalla niitä sekä muita asiaa koskevia kansainvälisiä velvoitteita täysimääräisesti. Luodaan tehokas kansallinen valvontajärjestelmä, jolla valvotaan joukkotuhoaseisiin liittyvien tavaroiden vientiä ja kauttakulkua, mukaan luettuna kaksikäyttöteknologian loppukäytön valvonta, ja johon sisältyy tehokkaita seuraamuksia vientivalvonnan laiminlyömisestä. Tehdään riskiperusteista tullivalvontaa koskevaa yhteistyötä ja varmistetaan tuonti- ja vientitavaroiden sekä alueen kautta kuljetettavien tavaroiden turvallisuus. Puututaan pienaseiden ja kevyiden aseiden sekä niissä käytettävien ampumatarvikkeiden laittomaan kauppaan kansainvälisten sopimusten ja Yhdistyneiden kansakuntien turvallisuusneuvoston päätöslauselmien sekä muiden alalla sovellettavien kansainvälisten välineiden nojalla. Jatketaan institutionaalisten valmiuksien vahvistamista ottamalla käyttöön ja hyödyntämällä parhaat kansainväliset käytännöt ja kokemukset terrorismin torjunnan alalla. Jatketaan tavanomaisten aseiden vientivalvontaa koskevaa yhteistyötä sotilasteknologiasta ja puolustustarvikkeiden viennin valvonnasta annetun EU:n yhteisen kannan mukaisesti. Transnistrian konflikti Jatketaan osapuolten rakentavaa osallistumista Etyjin johtamaan neuvotteluprosessiin Transnistrian konfliktin ratkaisemiseksi. Jatketaan EU:n ja Moldovan tasavallan tehokasta yhteistyötä Transnistrian konfliktin ratkaisemiseksi sovitun 5+2-mallin mukaan muun muassa keskustelemalla ratkaisun jälkeistä vaihetta koskevista järjestelyistä. Lujitetaan vuoropuhelua, jonka tarkoituksena on selittää assosiaatiosopimuksen etuja ja varmistaa sen sovellettavuus koko Moldovan tasavallan alueella. Jatketaan rakentavaa vuoropuhelua Transnistrian konfliktin kannalta olennaisista rajakysymyksistä kaikkien asiaankuuluvien osapuolten kanssa. Kansainvälinen rikostuomioistuin Pannaan täytäntöön Kansainvälisen rikostuomioistuimen Rooman perussääntö ja siihen liittyvät asiakirjat ja huolehditaan asianmukaisesti sen riippumattomuudesta. 2.3 Yhteistyö oikeuden, vapauden ja turvallisuuden aloilla Osapuolet tekevät yhteistyötä seuraavilla aloilla: Henkilötietojen suoja Jatketaan lainsäädännöllisten puitteiden täytäntöönpanoa ja varmistetaan henkilötietojen korkeatasoinen suoja eurooppalaisten sopimusten ja normien mukaisesti. Vahvistetaan edelleen tietosuojaviranomaisen (kansallinen tietosuojakeskus) valmiuksia ja seurataan tietosuojanormien toteuttamista kaikilla aloilla ja erityisesti lainvalvonnassa. Yhteistyö maahanmuutto- ja turvapaikka-asioiden ja rajaturvallisuuden aloilla Maahanmuutto Jatketaan EU:n ja Moldovan tasavallan välisen takaisinottosopimuksen sekä Moldovan kansalaisten uudelleenkotoutumiseen liittyvien toimenpiteiden tosiasiallista täytäntöönpanoa. Vahvistetaan olemassa olevaa infrastruktuuria (kuten säilöönottokeskuksia) ja maahanmuuttopolitiikasta vastaavien tahojen henkilöresursseja, jotta voidaan varmistaa Moldovan tasavallan alueella laittomasti oleskelevien ja/tai sen läpi kulkevien kolmansien maiden kansalaisten palauttaminen, huolehtia säilöönotettujen maahanmuuttajien ihmisoikeuksien kunnioittamisesta ja kehittää kotoutumista koskevia puitteita. Vahvistetaan edelleen maahanmuutto- ja turvapaikka-asioiden viraston asemaa muuttovirtojen järkevän hallinnan koordinoijana ja parannetaan ulkomaalaisten vastaanotto-olosuhteita ja rekisteröimistä etenkin kehittämällä ulkomaalaisten rekisteröinnistä keskus- ja paikallistasolla vastaavien keskitettyjen asiointipisteiden toimintaa. Vahvistetaan edelleen maahanmuutto- ja turvapaikka-asioiden viraston laittoman maahanmuuton yksikön alueellisia palveluja, huolehditaan viraston näkyvyydestä aluetasolla ja perustetaan paikallistason toimitiloja, jotka ovat erillään kansallisista poliisivoimista. Päivitetään edelleen laajennettua muuttoprofiilia ensimmäisen onnistuneen julkaisun jälkeen ja otetaan se mahdollisuuksien mukaan huomioon maahanmuuttopoliittisessa päätöksenteossa. Järjestetään edelleen yhtäjaksoisia, kohdistettuja tiedotuskampanjoita, joiden tarkoituksena on selkiyttää viisumivapaaseen matkustamiseen liittyviä oikeuksia ja velvollisuuksia, antamalla muun muassa tietoja säännöistä, joilla säännellään pääsyä EU:n työmarkkinoille (myös EU:n maahanmuuttoasioiden portaalin kautta), ja viisumivapauden väärinkäyttöön liittyvästä vastuusta. Turvapaikka-asiat Pannaan edelleen täytäntöön vuoden 2009 turvapaikkalakia, jolla perustetaan luja kehys kansainvälistä suojelua tarvitsevien suojelemiseksi, ja muutetaan lakia sen lähentämiseksi entisestään kansainvälisiin ja EU:n normeihin. Pidetään voimassa tehokas pakolaisaseman määrittelyä koskeva menettely. Koulutetaan tuomareita ja korkeimpia viranomaisia turvapaikka- ja maahanmuuttoasioissa ja erityisesti muutoksenhakumenettelyissä näillä aloilla. Kehitetään kotoutumista koskevia puitteita edelleen. Aktivoidaan biometriset henkilöasiakirjat ja ryhdytään myöntämään pakolaisille matkustusasiakirjoja. Rajaturvallisuus Vahvistetaan rajaturvallisuutta entisestään ja säilytetään rajatarkastusten ja rajavalvonnan korkea taso sekä lisätään ja parannetaan kiinteää ja liikkuvaa videovalvontaa. Tarkennetaan kansallisen ja paikallisen tason tilannekuvaa hiomalla edelleen riskianalyysia, tiedustelutietoa ja tietovirtojen hallintaa. Luodaan edelleen asianmukaista infrastruktuuria, teknisiä laitteita, tietojärjestelmiä sekä taloudellisia ja henkilöresursseja Moldovan tasavallan yhdennettyä rajaturvallisuutta koskevan strategian sekä toimintasuunnitelmien mukaisesti. Jatketaan ja laajennetaan korruptionvastaisia koulutusohjelmia ja toimenpiteitä. Hyödynnetään edelleen mahdollisuuksia toteuttaa yhteisiä toimia Ukrainaan ja Moldovan tasavaltaan kohdistuvan Euroopan unionin rajavalvonnan avustusoperaation (EUBAM), Frontexin ja EU:n jäsenvaltioiden kanssa sekä saada näiltä tahoilta koulutusta ja asiantuntija-apua. Hyödynnetään EUBAMin läsnäolon tuottamaa vipuvaikutusta tehostettaessa ja kehitettäessä yhteistyötä Ukrainan rajavartiolaitoksen kanssa esimerkiksi henkilötietojen vaihdon osalta. Tarkastellaan ukrainalaisten kumppanien kanssa mahdollisuuksia lisätä jaettujen rajanylityspaikkojen määrää ja yhteistä rajavartiointia myös Moldovan tasavallan ja Ukrainan välisen rajan keskiosuudella. Poliisivoimien uudistus, rikollisuuden ehkäisy ja järjestäytyneen rikollisuuden torjunta Varmistetaan oikeusvaltioperiaatteen noudattaminen ja ihmisoikeuksien suojeleminen kehittämällä käytettävissä olevat, vastuuvelvolliset, toimivat, avoimet ja ammattimaiset poliisivoimat, ottamalla poliisitoiminnassa käyttöön oikeuksiin perustuva lähestymistapa, huolehtimalla siitä, että poliisitoiminta perustuu tiedusteluun, ja torjumalla rikollisuutta, myös tietoverkkorikollisuutta. Vahvistetaan kansainvälistä operatiivista poliisiyhteistyötä muun muassa perustamalla ja hyödyntämällä yhteisiä tutkintaryhmiä ja lujitetaan rajatylittävää yhteistyötä toteuttamalla yhteisiä operaatioita. Tiivistetään yhteistyötä Europolin kanssa esimerkiksi operatiivisen yhteistyösopimuksen kautta. Laittomien huumausaineiden torjunta Jatketaan asiaa koskevan strategian ja toimintasuunnitelmien täytäntöönpanoa ja laaditaan uusi toimintasuunnitelma. Varmistetaan edelleen, että huumausaineita koskeva lähestymistapa on tasapainoinen ja yhtenäistetty, jotta sen avulla voidaan käsitellä huumausaineiden väärinkäytöstä aiheutuvia terveydellisiä ja sosiaalisia seurauksia, varmistaa käytön tehokkaampi ehkäisy ja pyrkiä vähentämään laittomien huumausaineiden tarjontaa, kauppaa ja kysyntää. Vahvistetaan laittomien huumausaineiden torjunnan institutionaalisia rakenteita. Jatketaan säännöllistä vuoropuhelua itäisen kumppanuuden huumausainevuoropuhelun puitteissa. Kehitetään edelleen yhteistyötä ja tietojenvaihtoa ja jatketaan yhteistyötä Euroopan huumausaineiden ja niiden väärinkäytön seurantakeskuksen (EMCDDA) kanssa ja Euroopan neuvoston Pompidou-ryhmässä. Oikeudellinen yhteistyö Jatketaan oikeudellisen yhteistyön vahvistamista siviili- ja kauppaoikeuden asioissa seuraavilla tavoilla: Liitytään siviilioikeudellista yhteistyötä koskeviin monenvälisiin yleissopimuksiin, etenkin kansainvälistä yksityisoikeutta käsittelevän Haagin konferenssin yleissopimuksiin oikeudellisen yhteistyön alalla, ja pannaan ne täytäntöön. Liitytään lastensuojelua koskeviin monenvälisiin yleissopimuksiin, erityisesti vuoden 1970 yleissopimukseen todisteiden vastaanottamisesta ulkomailla siviili- tai kauppaoikeudellisissa asioissa, ja pannaan ne täytäntöön. Pohjustetaan liittymistä vuoden 1996 yleissopimukseen toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa ja sen täytäntöönpanoa erityisesti arvioimalla kansallisia valmiuksia ja resursseja. Vahvistetaan rikosasioissa tehtävää oikeudellista yhteistyötä liittymällä asiaa koskeviin, erityisesti Euroopan neuvoston yleissopimuksiin ja panemalla ne täytäntöön. Tiivistetään yhteistyötä Eurojustin kanssa muun muassa allekirjoittamalla operatiivinen yhteistyösopimus ja panemalla se täytäntöön. 2.4 Taloudellinen yhteistyö Osapuolet tekevät yhteistyötä tukeakseen Moldovan tasavaltaa moitteettomasti toimivan markkinatalouden luomisessa ja politiikkojen lähentämisessä EU:n politiikkoihin vakaata makrotaloutta, tervettä julkistaloutta, vahvaa rahoitusjärjestelmää ja tasapainoista maksutasetta koskevien periaatteiden mukaisesti. Yhteistyön kautta on tarkoitus muun muassa kehittää Moldovan tasavallan valmiuksia makrotalousennusteiden laatimisessa esimerkiksi parantamalla kehitysskenaarioiden laadintamenetelmiä, seuraamalla taloudellisia prosesseja ja parantamalla vaikutustekijäanalyysien laatua vaihtamalla tietoa parhaista käytänteistä; vahvistaa Moldovan keskuspankin riippumattomuutta ja sääntely- ja valvontavaltuuksia esimerkiksi tarkistamalla keskuspankkia koskevaa lainsäädäntöä EU:n parhaiden käytänteiden mukaisuuden varmistamiseksi muun muassa EU:n asiantuntemuksen ja Euroopan keskuspankin (EKP) tuella; jakaa EU:n, esimerkiksi EKP:n, kokemuksia vaihtokursseista ja rahoitus- ja pankkisektorin sääntely- ja valvontapolitiikoista ja auttaa kehittämään ja vahvistamaan Moldovan tasavallan valmiuksia näillä aloilla; vahvistaa julkisen talouden kestävyyttä ja hallintoa toteuttamalla finanssipoliittisia ja menopuolen uudistuksia; laatia avoimet, kilpailukykyiset ja läpinäkyvät yksityistämissäännöt ja -menettelyt ja panna ne täytäntöön EU:n parhaiden käytänteiden mukaisesti. Yhtiöoikeus, kirjanpito ja tilintarkastus, yritysten hallinto- ja ohjausjärjestelmä Osapuolet tekevät yhteistyötä valmistellakseen Moldovan tasavaltaa EU:n lainsäädännön ja assosiaatiosopimusluonnoksen liitteessä mainittujen kansainvälisten sopimusten täytäntöönpanoon. Erityisesti on tavoitteena kehittää Moldovan tasavallan valtioelinten hallinnollisia valmiuksia; yksinkertaistaa edelleen oikeushenkilöiden, kuten yritysten, ja luonnollisten henkilöiden, kuten yrittäjien, rekisteröintiä yritysten perustamista tai lopettamista varten; kehittää Moldovan tasavallan yritysten hallinto- ja ohjausjärjestelmää ja edistää mukautumista hallinto- ja ohjausjärjestelmää koskeviin sääntöihin kansainvälisten normien ja alalla annettujen EU:n sääntöjen ja suositusten mukaisesti; vaihtaa osapuolten kesken sovitulla tavalla oikea-aikaista, asianmukaista ja tarkkaa tietoa voimassa olevan lainsäädännön tilanteesta ja EU-lainsäädännön noudattamisesta ja esittää yksityiskohtainen toimintasuunnitelma EU:n lainsäädännön täytäntöönpanosta sovitun aikataulun mukaisesti; määritellä alat, joilla olisi tarjottava koulutusta, valmiuksien kehittämistä ja asiantuntemusta. Työllisyys, sosiaalipolitiikka ja yhtäläiset mahdollisuudet Osapuolet tekevät yhteistyötä tarkoituksenaan valmistella EU:n lainsäädännön täytäntöönpanoa tulevan assosiaatiosopimuksen liitteissä mainituilla työterveyden ja -turvallisuuden, työlainsäädännön ja työolosuhteiden aloilla ja erityisesti vahvistaa hallinnollisia ja lainvalvontavalmiuksia työterveyden ja -turvallisuuden sekä työlainsäädännön aloilla, erityisesti työsuojeluviranomaisen ja asianomaisten oikeuselinten osalta; kehittää työmarkkinaosapuolten valmiuksia (esim. koulutus terveys- ja turvallisuusnormeja koskevasta EU:n lainsäädännöstä sekä työlainsäädännöstä); kehittää työllisyyteen strateginen lähestymistapa, jonka tavoitteena on uusien ja parempien työpaikkojen luominen ja kunnolliset työolosuhteet, taitojen ja työpaikkojen parempi yhteensovittaminen työmarkkinoilla ja aktiivisten tukipalvelujen ja tehokkaiden työnvälityspalvelujen edistäminen; panna täytäntöön Kansainvälisen työjärjestön (ILO) ja Moldovan tasavallan keskenään sopimat ihmisarvoisen työn maakohtaiset ohjelmat; vahvistaa työllisyys- ja sosiaalipolitiikkojen kehittämisestä ja täytäntöönpanosta vastaavien viranomaisten, erityisesti työnvälitys- ja sosiaalipalvelujen, valmiuksia; parantaa sosiaalisen suojelun tasoa ja varmistaa sosiaalisen suojelun järjestelmien tehokkuus ja niiden rahoituspohjan kestävyys; jatkaa työmarkkinaosapuolten vuoropuhelun edistämistä muun muassa kehittämällä työmarkkinaosapuolten valmiuksia. Kuluttajansuoja Osapuolet tekevät yhteistyötä valmistellakseen EU:n lainsäädännön ja tulevan assosiaatiosopimuksen liitteessä mainittujen kansainvälisten sopimusten täytäntöönpanoa. Erityisesti tavoitteena on vahvistaa kuluttajansuojan täytäntöönpanoon liittyviä hallinnollisia valmiuksia Moldovan tasavallassa etenkin antamalla hallituksen virkamiehille ja muille kuluttajien etua edustaville tahoille koulutusta, jonka aiheena on EU:n lainsäädännön siirtäminen osaksi kansallista lainsäädäntöä sekä tätä seuraava täytäntöönpano ja soveltaminen. Tilastot Osapuolet tekevät yhteistyötä lähentääkseen Moldovan tasavallan lainsäädäntöä EU:n lainsäädäntöön tilastojen alalla. Yhteistyön kautta on tarkoitus muun muassa toteuttaa väestölaskenta, levittää sen tiivistelmä ja yksityiskohtaiset tulokset ja kehittää strategia arvioitujen muuttoliiketilastojen parantamiseksi; tarkistaa tilastolainsäädäntöä kokonaisarvioinnin suositusten mukaisesti (esim. vahvistaa kansallisen tilastokeskuksen pääjohtajan asemaa ja riippumattomuutta ottamalla käyttöön kiinteä toimikausi ja selkeät rekrytointi- ja irtisanomiskriteerit), vahvistaa tilastosalaisuuden suojaa tuotanto- ja jakeluprosesseissa ja palauttaa tilastoneuvosto; parantaa yritystietorekisterin laatua kehittämällä ja ottamalla käyttöön selkeät päivittämismenettelyt talouden yksiköille, kaikki käytettävissä olevat hallinnolliset lähteet mukaan luettuina, ja lisätä näin paikallisia yksiköitä ja yksittäisiä yrittäjiä koskevien tietojen kattavuutta sekä laatia liiketoimintatutkimukset uudelleen EU:n normien mukaisesti; panna täytäntöön vuoden 2008 toimialoittainen tuoteluokitus (CPA), vuoden 2010 luettelo Euroopan yhteisön tuotteista (PRODCOM) ja vuoden 2008 kansantalouden tilinpitojärjestelmä (SNA) ja valmistella vuoden 2010 Euroopan kansantalouden tilinpitojärjestelmän (ESA) täytäntöönpanoa; luoda laadunvarmistuksen yleispuitteet, joihin sisältyvät myös henkilöresurssit ja koulutuspolitiikka. Julkishallinnon uudistus ja julkisen talouden hoito Osapuolet tekevät yhteistyötä huolehtiakseen hyvin toimivan julkishallintosektorin, julkistalouden terveen hallintojärjestelmän ja varainhoidon sisäisen valvonnan ja ulkoisen tarkastuksen kehittämisestä. Yhteistyön kautta on tarkoitus muun muassa vahvistaa keskus- ja paikallishallinnon institutionaalisia ja henkilöresursseja, tehostaa politiikkoja ja panna ne täytäntöön sekä varmistaa korkealaatuisten julkisten palveluiden tehokas ja tuloksellinen tarjonta; parantaa julkisen finanssipolitiikan ja hallinnon avoimuutta, valvontaa ja vastuuvelvollisuutta; parantaa julkista varainhoitoa ja panna täytäntöön Moldovan tasavallan julkisen varainhoidon strategia 2013–2020; kehittää hajautettuun hallintovastuuseen perustuvaa sisäistä valvontajärjestelmää, joka kattaa muun muassa toiminnallisesti riippumattomat valtion viranomaisten sisäiset tarkastukset, huolehtimalla sen yhdenmukaistamisesta yleisesti hyväksyttyjen kansainvälisten normien ja menetelmien sekä EU:n parhaiden käytänteiden kanssa; huolehtia tilintarkastustuomioistuimen ulkoisen tarkastustoiminnon kehittämisestä edelleen yleisesti hyväksyttyjen kansainvälisten normien (INTOSAI) mukaisesti; varmistaa tuloksellinen yhteistyö asiaankuuluvien EU:n toimielinten ja elinten, kuten Euroopan petostentorjuntaviraston, kanssa sekä näiden asianmukainen tukeminen EU:n varojen hallinnointiin ja valvontaan liittyvissä paikalla suoritettavissa tarkastuksissa ja todentamisissa voimassa olevien sääntöjen ja menettelyjen mukaisesti. Verotus Osapuolet vahvistavat yhteistyötään, jonka tavoitteena on kehittää Moldovan tasavallan verojärjestelmää ja -hallintoa EU:n ja kansainvälisten normien mukaisesti. Tarkoituksena on muun muassa valmistautua lähentämään Moldovan tasavallan lainsäädäntöä asteittain EU:n lainsäädäntöön ja tulevan assosiaatiosopimuksen liitteessä mainittuihin kansainvälisiin sopimuksiin sekä erityisesti parantaa ja yksinkertaistaa verolainsäädäntöä; parantaa kansainvälistä veroyhteistyötä veroalan hyvän hallinnon tehostamiseksi esimerkiksi panemalla täytäntöön avoimuuden, tietojenvaihdon ja oikeudenmukaisen verokilpailun periaatteet; parantaa verohallinnon valmiuksia erityisesti omaksumalla verovalvonnassa ja -tarkastuksissa aiempaa kohdennetumpi riskiperusteinen järjestelmä; toteuttaa toimia petosten sekä valmisteveron alaisten tuotteiden salakuljetuksen torjuntapolitiikkojen yhdenmukaistamiseksi; kehittää yhteistyötä EU:n jäsenvaltioiden veroviranomaisten kanssa vaihtamalla tietoja uusista kokemuksista ja suuntauksista verotuksen alalla. Rahoituspalvelut Osapuolet tekevät yhteistyötä valmistellakseen Moldovan tasavaltaa tulevan assosiaatiosopimuksen liitteessä luetellun EU:n lainsäädännön ja pitkälle menevän ja laaja-alaisen vapaakauppasopimuksen asiaankuuluvassa artiklassa lueteltujen kansainvälisten sopimusten täytäntöönpanoon. Yhteistyön kautta on tarkoitus muun muassa parantaa valvontaviranomaisten hallinnollisia valmiuksia EU:n lainsäädännön mukaisesti; luoda suhteet EU:n rahoitusvalvojiin ja vaihtaa tietoja näiden kanssa; kehittää kansallista lainsäädäntöä, joka koskee rahanpesun ja terrorismin rahoittamisen ehkäisyä ja torjuntaa, erityisesti panemalla täytäntöön näitä aloja koskeva EU:n lainsäädäntö, vahvistamalla yhteistyötä rahanpesunvastaisen toimintaryhmän (FATF), Euroopan neuvoston, Moneyval-asiantuntijakomitean ja EU:n jäsenvaltioiden muiden asiaa käsittelevien viranomaisten kanssa ja allekirjoittamalla yhteisymmärryspöytäkirjoja rahanpesun selvittelystä vastaavien Moldovan tasavallan ja EU:n jäsenvaltioiden viranomaisten välillä; toimittaa osapuolten kesken sovitulla tavalla oikea-aikaista, asianmukaista ja tarkkaa tietoa Moldovan tasavallassa voimassa olevan lainsäädännön tilanteesta ja EU-lainsäädännön mukaisuudesta ja esittää yksityiskohtainen toimintasuunnitelma EU:n lainsäädännön täytäntöönpanosta sovitun aikataulun mukaisesti; määritellä alat, joilla olisi tarjottava koulutusta, valmiuksien kehittämistä ja asiantuntemusta. Teollisuus- ja yrityspolitiikka Osapuolet tekevät yhteistyötä parantaakseen Moldovan tasavallan liiketoiminta- ja sääntely-ympäristöä erityisesti pienten ja keskisuurten yritysten (pk-yritykset), myös mikroyritysten, kannalta. Yhteistyön kautta on tarkoitus muun muassa varmistaa, että Moldovan tasavalta osallistuu eurooppalaisia pk-yrityksiä tukevan Small Business Act -aloitteen arviointiin ja panee sen suositukset täytäntöön; varmistaa, että Moldovan tasavalta osallistuu pk-yritysten kilpailukykyä vahvistaviin alan hankkeisiin, kuten yritysten kilpailukykyä ja pieniä ja keskisuuria yrityksiä koskevaan ohjelmaan (COSME) ja Yritys-Eurooppa-verkostoon; varmistaa, että Moldovan tasavalta ottaa tulevia maaseudun ja/tai alueellisen kehittämisen ohjelmia suunnitellessaan ja toteuttaessaan huomioon pk-sektorin ja sitä koskevan infrastruktuurin tarpeet sekä pk-yritysten kilpailukykyyn liittyvät seikat; edistyä pk-yritysstrategian 2012–2020 täytäntöönpanossa (esimerkiksi kehittämällä strategian mukaisesti tiede- ja teknologiapuistoja ja yrityshautomoja) ja kansalliseen kehitysstrategiaan ”Moldova 2020” kuuluvan Moldovan kilpailukykystrategian täytäntöönpanossa; varmistaa, että Moldovan tasavalta on aktiivisesti mukana pk-yrityspaneelissa ja siihen liittyvillä foorumeilla, jotka käsittelevät pk-yrityspolitiikan kehittämistä ja tarkistamista; edistyä sellaisten käsitteellisten, lainsäädännöllisten ja operatiivisten puitteiden luomisessa ja toteuttamisessa, joilla edistetään pk-yritysklusterien kehittämistä Moldovan tasavallassa. Kaivostoiminta ja raaka-aineet Osapuolet tekevät yhteistyötä valmistellakseen tulevan assosiaatiosopimuksen täytäntöönpanoa kaivostoiminnan ja raaka-aineiden alalla. Yhteistyön kautta on tarkoitus muun muassa käynnistää vuoropuhelu kaivosteollisuudesta ja raaka-aineiden kaupasta; työskennellä yhdessä kaivosteollisuuden turvallisuuden ja kestävän kehityksen hyväksi. Matkailu Osapuolet tekevät yhteistyötä tarkoituksenaan laatia etenemissuunnitelma, jolla lujitetaan kilpailukykyisen ja kestävän matkailuteollisuuden kehittämistä ja jossa hahmotellaan Moldovan tasavallan ja EU:n yhteistyön syventämistä matkailun alalla; jatketaan parhaiden käytänteiden vaihtamista ja tietämyksen jakamista sekä koulutusta matkailun alalla. Maatalous ja maaseudun kehittäminen Osapuolet tekevät yhteistyötä valmistellakseen EU:n lainsäädännön ja tulevan assosiaatiosopimuksen liitteessä mainittujen kansainvälisten sopimusten täytäntöönpanoa. Erityisesti on tarkoituksena kehittää ja panna täytäntöön maataloutta ja maaseudun kehittämistä koskeva politiikka ja siihen liittyvät oikeudelliset ja institutionaaliset puitteet (kuten elintarvikkeiden turvallisuusvaatimukset ja kaupan pitämistä koskevat vaatimukset); kehittää ja panna täytäntöön uusi toimintasuunnitelma alan lähentämiseksi EU:n politiikkoihin ja maatalouspolitiikkaa ja maaseudun kehittämistä koskevaan lainsäädäntöön; antaa keskus- ja paikallisviranomaisille koulutusta maaseudun kehittämispolitiikoissa; parantaa maataloustuotannon kilpailukykyä ja monipuolistaa maaseudun taloutta; vahvistaa maksajaviraston valmiuksia varmistaa maksetun valtiontuen avoimuus, tuloksellisuus ja ennakoitavuus; parantaa maa- ja vesivarojen käytön kestävyyttä maatalouselintarvikealalla. Aluekehitys Osapuolet tekevät yhteistyötä tarkoituksenaan kehittää oikeudelliset ja institutionaaliset puitteet tuloksellisen aluekehityspolitiikan toteuttamiseksi Moldovan tasavallassa, myös alueilla, joilla on erityisasema; vahvistaa kansallisten, alueellisten ja paikallisten elinten institutionaalisia ja operatiivisia valmiuksia aluekehityksen ja alueellisen yhteenkuuluvuuden aloilla, esimerkiksi kehittämällä tehokas monitasoisen hallinnon järjestelmä ja selkeä vastuunjako; huolehtia koko Moldovan tasavallan alueen tasapuolisesta kehittämisestä sellaisen strategisen lähestymistavan pohjalta, joka esitetään aluesuunnitteluasiakirjoissa ja pannaan täytäntöön alueellisella toimenpideohjelmalla, muun muassa monipuolistamalla pienten kaupunkien ja kehittyvien alueiden taloutta; vahvistaa sosiaalista ja teknistä infrastruktuuria kehittyvillä alueilla toteuttamalla johdonmukaisiin ja aikataulutettuihin aluekehitysstrategioihin perustuvia kehityshankkeita siten, että otetaan huomioon tarve tukea tasapainoista aluekehitystä koko alueella; kehittää ja panna täytäntöön uusi aluekehityspolitiikan toimintasuunnitelma, joka perustuu Moldova 2020 -ohjelman kansallisesta strategiasta johdettuun toimenpideohjelmaan; antaa keskus- ja paikallisviranomaisille koulutusta, jossa käsitellään hyvää hallintoa ja kaupunkialueiden ja maaseudun kehittämispolitiikan uusimpia menetelmiä sekä kaupunkien ja maaseudun keskinäisiä suhteita, joilla tuetaan koko maan tasapainoisempaa kehitystä. Kalastus- ja meripolitiikka Osapuolet tekevät yhteistyötä tarkoituksenaan tehostaa yhteistyötä kestävän kalastuksen kehittämiseksi Mustallamerellä sekä kahden- että monenvälisissä puitteissa lähtökohtanaan ekosysteemiperusteinen lähestymistapa kalastuksenhoitoon; lisätä tieteellistä ja teknistä yhteistyötä kalastuksen seurantavalmiuksien takaamiseksi ja meren luonnonvarojen kantojen ja meriympäristön tilanteen arvioimiseksi; edistää yhdennetyn lähestymistavan soveltamista meriasioihin etenkin tarkastelemalla mahdollisuutta perustaa Moldovan tasavaltaan kansallinen yhteyspiste; yksilöidä Mustanmeren alueen tulevan yhteistyön kannalta yhteisesti kiinnostavia aloja EU:n yhdennetyn meripolitiikan puitteissa. Energia Osapuolet tekevät yhteistyötä tarkoituksenaan ryhtyä toimiin Moldovan tasavallan energiamarkkinoiden integroimiseksi EU:n energiamarkkinoihin muun muassa panemalla täytäntöön ”kolmas sähköpaketti” sekä kaasua koskevat oikeudelliset menettelyt ottaen huomioon energiayhteisön ministerineuvoston päätös kaasualan toimintojen eriyttämisen ajoituksesta sekä panemalla täytäntöön etenemissuunnitelma, joka koskee kaasu- ja sähköverkkojen yhteenliittämistä Moldovan tasavallan ja Romanian välillä ja johon sisältyy Iaşi–Ungheni-kaasuputken jatkaminen siten, että sitä voitaisiin käyttää kaasun toimittamiseen Moldovan tasavaltaan; panna täytäntöön EU:n lainsäädäntö, joka koskee öljytuotteiden strategisia varastoja ja energiantuotannon lisäämistä Nistru-joen oikealla rannalla, ja vähentää entisestään sähkö-, kaasu- ja lämpöverkostojen siirto- ja jakeluhäviöitä; panna täytäntöön uusiutuvia energialähteitä koskevaa kansallista lainsäädäntöä, nostaa uusiutuvien energialähteiden osuus energian kokonaiskulutuksesta 17 prosenttiin vuoteen 2020 mennessä ja antaa ja panna täytäntöön lainsäädäntöä energiatehokkuutta koskevan EU:n lainsäädännön – kuten säädökset rakennusten energiatehokkuudesta ja energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin – siirtämiseksi osaksi kansallista lainsäädäntöä. Liikenne Osapuolet tekevät yhteistyötä valmistellakseen tulevan assosiaatiosopimuksen liitteissä mainitun EU:n lainsäädännön täytäntöönpanoa ja tukeakseen Moldovan tasavaltaa. Yhteistyön kautta on tarkoitus muun muassa panna täytäntöön hiljattain laadittu kattava liikenne- ja logistiikkastrategia 2013–2022; toteuttaa tarvittavat uudistukset, jotta Moldovan tasavalta voidaan poistaa Pariisin yhteisymmärryspöytäkirjan mustalta listalta; valmistella rautatieliikennealan uudistamis- ja rakenneuudistusohjelma; tehostaa toimia EU:n ilmailulainsäädännön täytäntöönpanemiseksi, jotta on mahdollista saada täysi hyöty EU:n ja Moldovan tasavallan välisestä yhteistä ilmailualuetta koskevasta sopimuksesta; kehittää infrastruktuuria erityisesti toteuttamalla ensisijaisia hankkeita itäisen kumppanuuden liikenneverkon kehittämiseksi; tässä ollaan riippuvaisia kansainvälisten rahoituslaitosten esittämistä luotettavista hanke-ehdotuksista, joille voidaan myöntää rahoitusta naapuruuspolitiikan investointivälineestä. Ympäristö Osapuolet tekevät yhteistyötä valmistellakseen EU:n lainsäädännön ja kansainvälisten normien täytäntöönpanoa. Erityisesti on tavoitteena varmistaa, että Moldovan tasavalta hyväksyy kansallisen ympäristöstrategian sekä toimintasuunnitelman sen täytäntöönpanemiseksi; hyväksyä ja panna täytäntöön kansallista lainsäädäntöä ja nimetä toimivaltaisia viranomaisia seuraavilla aloilla: ympäristövaikutusten arviointi, strateginen ympäristöarviointi, jätehuolto ja resurssien hallinta, veden laatu ja vesivarojen hoito, ilmanlaatu, luonnonsuojelu, teollisuuden päästöt ja kemikaalien käsittely; jatkaa monenvälisten ympäristösopimusten – erityisesti Espoon, Århusin ja Rotterdamin yleissopimusten – täytäntöönpanoa; laatia toimintasuunnitelma, joka koskee etenemistä assosiaatiosopimuksessa lueteltujen ympäristödirektiivien siirtämisessä osaksi kansallista lainsäädäntöä sekä niiden täytäntöönpanossa ja valvonnassa; toteuttaa tarvittavat institutionaaliset uudistukset uuden ympäristölainsäädännön ja -politiikan panemiseksi täytäntöön. Ilmastotoimet Osapuolet tekevät yhteistyötä lujittaakseen ilmastonmuutosta koskevaa vuoropuhelua ja yhteistyötä. Tarkoituksena on valmistella ja allekirjoittaa uusi globaali ilmastonmuutossopimus; esittää strateginen suunnitelma ja kehittää toimia ilmastonmuutoksen lieventämiseksi ja siihen sopeutumiseksi; lähentää Moldovan tasavallan lainsäädäntöä sovellettavaan EU:n lainsäädäntöön ja kansainvälisiin sopimuksiin. Tietoyhteiskunta Osapuolet tekevät yhteistyötä valmistellakseen tulevan assosiaatiosopimuksen liitteissä mainitun EU:n säännöstön täytäntöönpanoa. Erityisesti tarkoituksena on lähentää sähköistä viestintää koskevaa lainsäädäntöä EU:n lainsäädäntöön; toteuttaa toimia, joilla lujitetaan viestinnästä vastaavan kansallisen sääntelyviranomaisen riippumattomuutta ja hallinnollisia valmiuksia, jotta voidaan varmistaa, että se pystyy toteuttamaan tarvittavat sääntelytoimenpiteet ja panemaan täytäntöön omat päätöksensä ja kaikki sovellettavat säännökset ja määräykset, sekä taata reilu kilpailu markkinoilla; vahvistaa alaa vaihtamalla tietoja ja kokemuksia Eurooppa 2020 -hankkeen ”Euroopan digitaalistrategia” täytäntöönpanosta. Kansanterveys Osapuolet tekevät yhteistyötä tarkoituksenaan tukea Moldovan tasavallan valmisteluja tulevan assosiaatiosopimuksen liitteissä mainitun EU:n terveyslainsäädännön – erityisesti lainsäädäntö tupakoinnin torjunnan, ihmisestä peräisin olevien aineiden (veri, kudokset, elimet, solut) laadun ja turvallisuuden ja tartuntatautien aloilla – täytäntöönpanemiseksi; vaihtaa parhaita käytänteitä tupakoinnin torjuntaa koskevan puitesopimuksen ja kansainvälisen terveyssäännöstön täytäntöönpanosta; lujittaa tartuntatauteihin, kuten HIV/aids, tuberkuloosi, sukupuoliteitse leviävät infektiot ja hepatiitti C ja B, liittyvää valmistautumista ja koulutusta sekä niiden epidemiologista seurantaa muun muassa olemalla vuorovaikutuksessa Euroopan tautienehkäisy- ja valvontakeskuksen kanssa; tukea Moldovan tasavallan osallistumista kansanterveyttä koskeviin EU:n verkostoihin ja työryhmiin, kuten terveystietoverkoston vuotuiseen kokoukseen sekä HIV/aids-pohdintaryhmään ja HIViä/aidsia käsittelevään kansalaisyhteiskunnan foorumiin. Pelastuspalvelu Osapuolet tekevät yhteistyötä tarkoituksenaan varmistaa tehokas ympärivuorokautinen viestintä, joka kattaa myös ennakkovaroitukset ja tiedonvaihdon suuren mittaluokan hätätilanteista, jotka koskevat EU:ta ja Moldovan tasavaltaa tai sellaisia kolmansia maita, jossa jompikumpi osapuolista osallistuu katastrofiapuun; helpottaa vastavuoroista apua vakavissa hätätilanteissa tarpeen mukaan ja edellyttäen, että käytettävissä on riittävät voimavarat; edistää isäntävaltion tukea koskevien EU:n ohjeiden hyväksymistä ja täytäntöönpanoa; parantaa tietopohjaa katastrofiriskeistä ja taloudellisista menetyksistä lujittamalla tietojen saatavuutta ja vertailtavuutta koskevaa yhteistyötä; edistyä maanlaajuisessa katastrofiriskien arvioinnissa ja kartoittamisessa sekä tukea sähköisen alueellisen riskikartaston (Electronic Regional Risk Atlas, ERRA) kehittämistä ja huolehtia sen tehokkaasta käytöstä kansallisella tasolla; parantaa teollisuuskatastrofien ja luonnonkatastrofin aiheuttamien teknologisten onnettomuuksien ehkäisyä; käynnistää vuoropuhelu poliittisista näkökohdista, jotka liittyvät katastrofien ehkäisyyn ja niihin valmistautumiseen vaihtamalla parhaita käytänteitä, järjestämällä yhteisiä koulutuksia, harjoituksia, opintovierailuja ja työryhmiä sekä kokoamalla yhteen todellisista hätätoimista ja harjoituksista opittuja asioita; jatkaa ehkäisytoiminnan kehittämistä kouluttamalla, opettamalla ja valistamalla väestöä, erityisesti nuoria, palontorjunnan alalla. Yleissivistävä ja ammatillinen koulutus sekä nuoriso Osapuolet tekevät yhteistyötä Moldovan tasavallan yleissivistävän ja ammatillisen koulutuksen sekä nuorisoalojen järjestelmien kattavaksi nykyaikaistamiseksi ja uudistamiseksi. Yhteistyön kautta on tarkoitus muun muassa toteuttaa yhteisiä toimia ja vaihtoja, joilla edistetään edelleen Moldovan tasavallan integroitumista eurooppalaiseen korkeakoulualueeseen, koska se on mukana Bolognan prosessissa, muun muassa uudistamalla kolmannen syklin koulutusta (tohtorikoulutus) ja perustamalla kansallinen laadunvarmistusvirasto sekä lisäämällä opiskelijoiden ja korkeakoulujen henkilöstön liikkuvuusmahdollisuuksia; kehittää kansallinen tutkintokehys tutkintojen ja osaamisen läpinäkyvyyden ja tunnustamisen parantamiseksi; edistää akateemista yhteistyötä, valmiuksien kehittämistä ja opiskelijoiden ja henkilöstön liikkuvuutta uudella Erasmus+-ohjelmalla ja tutkijoiden liikkuvuuteen ja koulutukseen liittyvillä Marie Skłodowska-Curie -toimilla; panna täytäntöön strateginen lähestymistapa ammatilliseen koulutukseen ja tukea sitä, jotta Moldovan tasavallan ammattikoulutusjärjestelmää saadaan lähennettyä EU:n ammattikoulutusjärjestelmän uudistamiseen, jota toteutetaan Kööpenhaminan prosessin ja siihen liittyvien välineiden kautta; kannustaa omaksumaan strateginen lähestymistapa nuorisopolitiikkaan ja parantaa vaihtoa ja yhteistyötä nuorille ja nuorisotyöntekijöille tarkoitetun epävirallisen koulutuksen aloilla edistämällä kulttuurienvälistä vuoropuhelua ja tukemalla kansalaisyhteiskuntaa muun muassa nuorisoalan EU-ohjelmien kautta. Tutkimus ja innovointi Osapuolet tekevät yhteistyötä tarkoituksenaan helpottaa Moldovan tasavallan integroitumista eurooppalaiseen tutkimusalueeseen; tiivistetään Moldovan tasavallan osallistumista Horisontti 2020 -ohjelmaan; edistyä ”kilpailukykyä edistävän vuosien 2013–2020 innovaatiostrategian” täytäntöönpanossa; vahvistaa aineellisia, institutionaalisia ja henkilöresursseja tutkimus- ja innovointivalmiuksien parantamiseksi; lisätä Moldovan tasavallan osallistumista Marie Skłodowska-Curie -toimiin. Kulttuuri, audiovisuaalipolitiikka ja viestimet Kulttuuri Osapuolet tekevät yhteistyötä tarkoituksenaan edistää kulttuuri-ilmaisujen moninaisuuden suojelemista ja edistämistä koskevan Unescon vuoden 2005 yleissopimuksen täytäntöönpanoa; pyrkiä yhdessä kehittämään osallistavaa kulttuuripolitiikkaa Moldovan tasavallassa ja suojelemaan ja edistämään kulttuuri- ja luonnonperintöä; vahvistaa valmiuksia kulttuuriyrittäjyyden kehittämiseen luovilla aloilla ja kulttuuriteollisuudessa sekä kulttuuriperinnön alalla; edistää moldovalaisten kulttuuritoimijoiden osallistumista kulttuuriyhteistyön ohjelmiin, kuten Luova Eurooppa -ohjelmaan. Audiovisuaalipolitiikka ja viestimet Osapuolet tekevät yhteistyötä valmistellakseen tulevan assosiaatiosopimuksen liitteissä mainitun EU:n lainsäädännön täytäntöönpanoa. Yhteistyön avulla tuetaan Moldovan tasavaltaa tavoitteena pyrkiä hyväksymään EU:n normien mukaista audiovisuaalilainsäädäntöä muun muassa vaihtamalla näkemyksiä audiovisuaalipolitiikasta sekä voimassa olevista kansainvälisistä normeista, jotka koskevat esimerkiksi yhteistyötä rasismin ja muukalaisvihan torjumiseksi; vahvistaa viestinten sääntelyviranomaisten/-elinten valmiuksia ja riippumattomuutta ja pyrkiä etenkin varmistamaan audiovisuaalialan koordinointineuvoston täysi riippumattomuus; muuttaa lainsäädäntöä sen takaamiseksi, että viestimille myönnetään julkista rahoitusta tiukkojen puolueettomien ja samalla tavalla kaikkiin viestimiin sovellettavien kriteerien perusteella. Osallistuminen unionin virastojen toimintaan ja ohjelmiin Yhdessä Euroopan komission kanssa tarkastellaan mahdollisuuksia osallistua valikoituihin EU:n ohjelmiin ja EU:n virastojen toimiin, jotka on suunnattu Euroopan naapuruuspolitiikkaan osallistuviin maihin. 2.5 Kauppa ja kaupan liitännäistoimenpiteet (pitkälle menevä ja laaja-alainen vapaakauppasopimus) Tavarakauppa Osapuolet tekevät yhteistyötä erityisesti yhteisten kuulemisten kautta valmistellakseen tavaroiden ja energian markkinoillepääsyä koskevien tulevan assosiaatiosopimuksen määräysten asianmukaista täytäntöönpanoa. Tarkoituksena on erityisesti lisätä Moldovan tasavallan vientikapasiteettia; tehdä kauppatilastojen alalla lisäparannuksia, jotta osapuolet voivat soveltaa toimenpiteiden kiertämisen ehkäisemismekanismia moitteettomasti; varmistaa, että tällä hetkellä voimassa olevia tuontitulleja ei koroteta ennen sopimuksen voimaantuloa (standstill); varmistaa, että Moldovan tasavallan markkinoillepääsyn alalla tai muilla aloilla mahdollisesti valmistelema lainsäädäntö on laadukasta; tehdä yhteistyötä Moldovan tasavallan kilpailukyvyn parantamiseen tähtäävän etenemissuunnitelman täytäntöönpanossa; vaihtaa tietoja markkinoillepääsyyn liittyvästä kehityksestä ja asiaa koskevasta politiikasta Moldovan tasavallassa. Tekniset määräykset, standardointi ja näitä koskeva infrastruktuuri Osapuolet valmistelevat yhdessä Moldovan tasavallan määräysten ja käytäntöjen saattamista yhdenmukaisiksi tulevassa assosiaatiosopimuksessa lueteltujen EU:n teknisten määräysten sekä standardointia, metrologiaa, akkreditointia ja vaatimustenmukaisuuden arviointimenettelyjen ja markkinavalvontajärjestelmän kanssa. Valmistelujen yhteydessä on tarkoitus muun muassa vaihtaa tietoja sen lainsäädännön laatimisesta ja toteuttamisesta, jonka Moldovan tasavalta sitoutui panemaan täytäntöön ennen tulevan assosiaatiosopimuksen voimaan tuloa sopimuksen liitteessä määritellyllä tavalla ja EU:n lainsäädännön mukaisesti; kehittää hallintoinfrastruktuuria, joka liittyy teknisiin määräyksiin sekä standardointia, metrologiaa, akkreditointia ja vaatimustenmukaisuuden arviointia koskeviin menettelyihin ja markkinavalvontajärjestelmään esimerkiksi luomalla kansallinen informaatiojärjestelmä; antaa vastuussa olevien hallituksen elinten ja virastojen henkilöstölle lisäkoulutusta hallintoasioissa; vaihtaa tietoja muista olennaisista näkökohdista, jotka koskevat Moldovan tasavallan suunnitelmia kaupan teknisten esteiden alalla, sekä sovellettavista määräajoista; tehdä yhteistyötä teollisuustuotteiden vaatimustenmukaisuuden arviointia ja hyväksymistä koskevan sopimuksen valmisteluissa. Terveys- ja kasvinsuojelutoimet Osapuolet tekevät yhteistyötä valmistellakseen Moldovan tasavaltaa lähentämään elintarvikkeita ja rehuja, kasvien terveyttä ja eläinten terveyttä ja hyvinvointia koskevaa lainsäädäntöään ja käytäntöään tulevan assosiaatiosopimuksen liitteissä lueteltuun EU:n lainsäädäntöön ja käytäntöön. Yhteistyön kautta on tarkoitus muun muassa saattaa päätökseen Moldovan tasavallan nykyisen elintarviketurvallisuusstrategian täytäntöönpano keskittyen erityisesti lainsäädännön laatuun ja lainvalvontavalmiuksiin sekä puuttua havaittuihin puutteisiin; asettaa Moldovan tasavallalle alakohtaisia painopisteitä, saattaa talouden kannalta olennaisten Moldovan maatalousalojen normit paremmin EU:n lainsäädännön mukaisiksi ja kattaa kaikki tulevan assosiaatiosopimuksen liitteissä luetellut alat; vahvistaa hallinnollisia valmiuksia kouluttamalla vastuussa olevien hallituksen elinten ja täytäntöönpanoelinten ja -virastojen henkilöstöä valmistelemaan ja panemaan täytäntöön EU:n lainsäädännön mukaista lainsäädäntöä; parantaa edelleen infrastruktuuria ja siihen liittyviä valmiuksia, jotka ovat tarpeen pantaessa täytäntöön erityisesti eläinten ja kasvien terveyteen sekä elintarvikkeiden turvallisuutta valvoviin laboratorioihin ja rajatarkastusasemiin liittyvää lainsäädäntöä EU:n vaatimusten mukaisesti; pyrkiä perustamaan ennakkovaroitusjärjestelmä, joka koskee elintarvikkeita ja rehuja sekä eläinten ja kasvien terveyttä ja turvallisuutta; järjestää tiedotuskampanjoita alalla toimivien virastojen, yritysten ja kansalaisjärjestöjen kanssa EU:n markkinoille pääsemisen edellytyksistä ja kansalaisyhteiskunnan kanssa elintarvikkeiden ja rehujen turvallisuuteen liittyvistä kuluttajanäkökohdista. Tullimenettelyjen ja kaupan helpottaminen Osapuolet tekevät yhteistyötä valmistellakseen Moldovan tasavaltaa lähentämään lainsäädäntöään EU:n lainsäädäntöön ja tulevan assosiaatiosopimuksen liitteessä lueteltuihin kansainvälisiin normeihin. Yhteistyön kautta on tarkoitus muun muassa jatkaa tulliyhteistyön strategisten puitteiden täytäntöönpanoa; mukauttaa valtuutettuja talouden toimijoita koskeva Moldovan tasavallan järjestelmä EU:n vastaavaan järjestelmään vastavuoroista tunnustamista silmällä pitäen; jatkaa Moldovan tasavallan tullilaitoksen ja sen infrastruktuurin uudistamista ja järjestää henkilöstökoulutusta; jatkaa hallinnollisten tullimenettelyjen yksinkertaistamista ja uudenaikaistamista; laatia etenemissuunnitelma, joka koskee Moldovan tasavallan liittymistä yhteistä passitusta koskevaan yleissopimukseen; tehdä riskiperusteista tullivalvontaa koskevaa yhteistyötä ja jakaa olennaisia tietoja, joiden avulla voidaan parantaa riskien hallintaa ja toimitusketjujen turvallisuutta, helpottaa laillista kauppaa ja edistää tuontiin, vientiin tai kauttakulkuun tarkoitettujen tavaroiden turvallisuutta; käynnistää vuoropuhelu petosten torjunnasta laittoman kaupan, myös valmisteveron alaisten tuotteiden kaupan, ehkäisemiseksi etenkin tehostamalla keskinäistä hallinnollista avunantoa tulliasioissa koskevaan pöytäkirjaan perustuvaa yhteistyötä; mukauttaa Moldovan tasavallan teollis- ja tekijänoikeuksien tullivalvontaa koskeva lainsäädäntö EU:n lainsäädäntöön. Alkuperäsäännöt Osapuolet tekevät yhteistyötä valmistellakseen tulevan assosiaatiosopimuksen pöytäkirjan perusteella sovellettavien alkuperäsääntöjen täytäntöönpanoa. Yhteistyön kautta on tarkoitus muun muassa auttaa Moldovan tasavaltaa liittymisessä etuuskohteluun oikeuttavia Paneurooppa–Välimeri-alkuperäsääntöjä koskevaan alueelliseen yleissopimukseen; antaa Moldovan tasavallan tullilaitokselle koulutusta etuuskohteluun oikeuttavan alkuperän varmentamisessa ja tarkistuksessa; keskustella menettelyistä, joita Moldovan tasavallan tullilaitos soveltaa tällä hetkellä tuotteiden alkuperän varmentamisessa ja tarkistuksessa, ja tarkistaa niitä tarvittaessa. Sijoittautuminen, palvelukauppa ja sähköinen kauppa Osapuolet jatkavat vuoropuheluaan sijoittautumisesta, palvelukaupasta ja sähköisestä kaupasta tulevan assosiaatiosopimuksen määräysten mukaisesti. Ne valmistelevat palvelujen alalla tehtyjen sitoumusten täytäntöönpanoa tulevan assosiaatiosopimuksen liitteiden mukaisesti. Yhteistyön kautta on tarkoitus muun muassa järjestää koulutusta ja luoda riittävät hallinnolliset valmiudet, joita lainsäädännön suunnitellun lähentämisen toteuttaminen edellyttää; keskustella aloista, joilla olisi tarjottava tällaista koulutusta, valmiuksien kehittämistä ja asiantuntemusta; varmistaa säännöllinen tietojenvaihto suunnitellusta tai käynnissä olevasta lainsäädäntötyöstä lähentämiseen valituilla aloilla ja käydä tähän tähtäävää vuoropuhelua. Juoksevat maksut ja pääomanliikkeet Osapuolet jatkavat pääomanliikkeistä ja maksuista käymäänsä vuoropuhelua tarkoituksenaan erityisesti valvoa kaikkien olemassa olevien sitoumusten noudattamista ja valmistautua tulevan assosiaatiosopimuksen täytäntöönpanoon. Julkiset hankinnat Osapuolet tekevät yhteistyötä Moldovan tasavallan valmisteluissa tulevan assosiaatiosopimuksen julkisia hankintoja koskevan luvun ja siihen liittyvien uudistusten täytäntöönpanemiseksi. Yhteistyön kautta on tarkoitus muun muassa kehittää hankintapolitiikan täytäntöönpanon valvonnasta vastaavien elinten osaaminen ja hallinnolliset valmiudet tasolle, jota lainsäädännön mukauttaminen EU:n lainsäädäntöön edellyttää; ryhtyä valmistelemaan Moldovan tasavallan julkisten hankintojen strategiaa; varmistaa, että riippumattomalla tarkistuselimellä on riittävät hallinnolliset valmiudet, jotta se voi tarjota tehokkaita oikaisukeinoja direktiivien 89/665 ja 92/13, sellaisina kuin ne ovat muutettuina direktiivillä 2007/66, mukaisesti; antaa tarkkaa ja oikea-aikaista tietoa Moldovan tasavallan lainsäädännön kehittymisestä erityisesti hankintapolitiikkaan ja sen valvontaan vaikuttavan suunnitteilla olevan lainsäädännön osalta. Teollis- ja tekijänoikeudet Osapuolet tekevät yhteistyötä valmistellakseen Moldovan tasavaltaa lähentämään lainsäädäntöään EU:n lainsäädäntöön ja tulevan assosiaatiosopimuksen liitteessä mainittuihin kansainvälisiin normeihin teollis- ja tekijänoikeuksien alalla. Yhteistyön kautta on tarkoitus muun muassa varmistaa, että molempien osapuolten oikeudenhaltijoilla on teollis- ja tekijänoikeuksiensa riittävä ja tehokas suoja ja että oikeuksien noudattaminen varmistetaan riittävin toimin; vahvistaa vastuussa olevien hallituksen elinten ja täytäntöönpanovirastojen, Moldovan tasavallan tullilaitos mukaan lukien, lainvalvontavalmiuksia ja raportoida hallinnollisten valmiuksien tilasta säännöllisesti; varmistaa oikeusjärjestelmän moitteeton toiminta, jotta voidaan taata oikeudenhaltijoiden oikeussuojan toteutuminen sekä se, että käytettävissä on seuraamuksia ja että ne pannaan tehokkaasti täytäntöön; vakiinnuttaa asiaan liittyviä institutionaalisia rakenteita sekä teollis- ja tekijänoikeuksien suojaa käsitteleviä virastoja ja yhteisvalvontajärjestöjä; lujittaa yhteistyötä kolmansien maiden viranomaisten ja toimialajärjestöjen kanssa; toteuttaa toimia yleisen tietoisuuden lisäämiseksi teollis- ja tekijänoikeuksien suojan alalla ja huolehtia tuloksellisesta vuoropuhelusta oikeudenhaltijoiden kanssa; laatia toimintasuunnitelma alan EU-lainsäädännön ja asiaa koskevien normien täytäntöönpanemiseksi ja kehittää teollis- ja tekijänoikeuksien noudattamisen ja valvonnan seurantavälineitä, joita sovelletaan tulevan assosiaatiosopimuksen mukaisesti; panna täytäntöön normit, jotka sisältyvät teollis- ja tekijänoikeuksien noudattamisen varmistamisesta annettuun direktiiviin 2004/48/EY ja teollis- ja tekijänoikeuksien tullivalvonnasta 12 päivänä kesäkuuta 2013 annettuun Euroopan parlamentin ja neuvoston asetukseen (EU) N:o 608/2013; toteuttaa tehokkaita toimia väärentämisen ja laittoman kopioinnin torjumiseksi ja huolehtia oikeuksien noudattamisen varmistamisesta annetun lainsäädännön ja teollis- ja tekijänoikeuksien loukkaamisesta johtuvien seuraamusten tehokkaasta täytäntöönpanosta vuoteen 2020 ulottuvan kansallisen teollis- ja tekijänoikeusstrategian perusteella sekä laatia säännöllisesti raportteja, jotka perustuvat konkreettisiin ja mitattavissa oleviin tavoitteisiin ja tietoihin. Kilpailu Osapuolet valmistelevat yhdessä tulevan assosiaatiosopimuksen kilpailua koskevan luvun ja siihen liittyvien uudistusten täytäntöönpanoa. Yhteistyön kautta on tarkoitus muun muassa varmistaa, että Moldovan tasavallan institutionaaliset puitteet ja hallinnolliset valmiudet takaavat kilpailulainsäädännön tehokkaan täytäntöönpanon; vahvistaa vuoropuhelua lainvalvonnasta tällä alalla saaduista kokemuksista sekä muusta kilpailuun liittyvästä lainsäädännön kehittymisestä muun muassa järjestämällä viranomaisille koulutusta sekä tarjoamalla tilapäistä asiantuntija-apua valtiontukisääntöjen yleisestä noudattamisesta. Avoimuus Osapuolet kiinnittävät erityistä huomiota työskentelyyn, jonka tarkoituksena on valmistautua kauppaan liittyvän päätöksenteon avoimuutta koskevien sitoumusten täytäntöönpanoon sekä tarkastella menettelyjä, joiden käyttöönotto voi olla siinä tarpeen; keskustella avoimen päätöksenteon parhaista käytänteistä ja siitä saaduista kokemuksista; vaihtaa tietoja ja antaa koulutusta muun muassa viestintämekanismeista ja sidosryhmien kuulemisesta; järjestää seminaareja ja muita kansalaisille suunnattuja tapahtumia, joiden tarkoituksena on selittää tulevan assosiaatiosopimuksen täytäntöönpanoa ja lainsäädännön lähentämisprosessia. Kauppa ja kestävä kehitys Osapuolet käynnistävät vuoropuhelun tulevan assosiaatiosopimuksen kauppaa ja kestävää kehitystä koskevassa luvussa käsitellyistä asioista. Tässä yhteydessä on tarkoitus muun muassa vaihtaa tietoja asiaa koskevan kotimaisen poliittisen kehyksen tai kestävään kehitykseen liittyvien kansainvälisten sitoumusten täytäntöönpanosta; keskustella kyseisen luvun perusteella tehtyjen, sidosryhmien osallistumista ja kansalaisyhteiskunnan kanssa käytävää vuoropuhelua koskevien sitoumusten tulevasta täytäntöönpanosta; vaihtaa parhaita käytänteitä ja kokemuksia. Osapuolet pitävät mielessä, että painopisteet, jotka liittyvät 2.1 jaksossa mainittuihin ammattiyhdistysoikeuksiin ja työelämän perusnormeihin ja ensimmäiseen 2.6 jaksossa yksilöityyn painopisteeseen ovat erittäin keskeisiä kauppaa ja kestävää kehitystä käsittelevän luvun täytäntöönpanon kannalta, joten niitä olisi tarkasteltava assosiaatiosopimuksen kyseisen osan valossa. [1] Action Plan to support democratic reforms in the Republic of Moldova 2013-2016, 20.11.2013.